Diari Oficial de la Generalitat Valenciana


Sumari del DOGV 8227, del 05-02-2018 (2018/472)

RESOLUCIÓ de 28 de desembre de 2017, de la Direcció General de Medi Natural i d'Avaluació Ambiental, per la qual es determinen les línies elèctriques aèries de distribució que no s'ajusten a les prescripcions tècniques que s'estableixen en el Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8227

Data del DOGV
:   05-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/472


Data del document
:   28-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * protecció de la fauna

RESOLUCIÓ de 28 de desembre de 2017, de la Direcció General de Medi Natural i d'Avaluació Ambiental, per la qual es determinen les línies elèctriques aèries de distribució que no s'ajusten a les prescripcions tècniques que s'estableixen en el Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió. [2018/472]  
  
  
L'electrocució i la col·lisió en línies elèctriques és una de las principals causes de mortalitat no natural d'aus en Espanya. Les aus rapinyaires són especialment sensibles a aquest problema, algunes d'aquestes aus estan amenaçades, com ara l'àguila de panxa blanca (Aquila fasciata), espècie catalogada com vulnerable en la Comunitat Valenciana pel Decret 32/2004, de 27 de febrer, del Consell de la Generalitat.  
El Reial decret 1432/2008, de 29 d'agost, estableix mesures per a la protecció de l'avifauna contra la col·lisió i l'electrocució en línies elèctriques d'alta tensió.  
En compliment de l'article 4.2 d'aquest Reial Decret, la conselleria competent en matèria de medi ambient va publicar en el DOGV la Resolució de 15 d'octubre de 2010 per la qual s'establien les zones de protecció de l'avifauna contra la col·lisió i electrocució i s'ordenaven mesures per a la reducció de la mortalitat d'aus en línies elèctriques d'alta tensió en la Comunitat Valenciana.  
D'acord amb l'article 5.2 de l'esmentat reial decret, l'òrgan competent de cada comunitat autònoma determinarà les línies elèctriques ubicades en zones de protecció que no s'ajusten a les prescripcions tècniques establertes en els articles 6 i 7 i en l'annex de la mateixa disposició legal.  
La disposició addicional única del Reial decret 1432/2008 estableix que, per assolir el compliment de les finalitats d'aquest reial decret, el Govern, a través del llavors Ministeri de Medi Ambient, i Medi Rural i Mari, habilitarà els mecanismes i pressupostos necessaris per a escometre el finançament total de les adaptacions de dites línies elèctriques.  
Recentment s'ha publicat el Reial decret 264/2017 pel qual s'estableixen les bases reguladores per al finançament de l'adaptació de les línies elèctriques d'alta tensió als requisits establits en el Reial decret 1432/2008. Segons l'article 1.1 del Reial decret 264/2017 seran objecte de finançament aquells projectes d'adaptació de les línies elèctriques aèries d'alta tensió amb conductors nus, que existisquen a l'entrada en vigor del Reial decret 1432/2008, ubicades en zones de protecció que figuren en l'inventari de línies perilloses realitzat i notificat als titulars de les línies per la comunitat autònoma que corresponga.  
  
Una vegada requerida aquesta informació a les empreses distribuïdores d'energia elèctrica que operen en l'àmbit territorial de la Comunitat Valenciana, per a què comunicaren les línies de la seua propietat que estan situades dins de les zones de protecció establertes en la Resolució de 15 d'octubre de 2010, i no estan adaptades a les prescripcions del Reial decret 1432/2008, de 29 d'agost.  
De conformitat amb allò que disposa l'article 5.2 del Reial decret 1432/2008, de 29 d'agost, i en virtut de les competències que té atribuïdes aquesta Direcció General pel Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, resolc:  
  
Primer  
Determinar les línies elèctriques d'alta tensió amb conductors nus existents a l'entrada en vigor del Reial decret 1432/2008, de 29 d'agost, ubicades en zones de protecció, que no s'ajusten a les prescripcions tècniques establertes en el reial decret esmentat, detectades fins a la data. Aquestes línies s'inclouen en l'annex I de la present resolució, sense perjudici de les que siguen detectades en un futur.  
  
  
Segon  
Notificar la present resolució als titulars de les línies referides en l'apartat anterior.  
  
Tercer  
Mitjançant resolució, podrà ampliar-se la relació de línies elèctriques d'alta tensió amb conductors nus existents a l'entrada en vigor del Reial decret 1432/2008, de 29 d'agost, ubicades en zones de protecció, que no s'ajusten a les prescripcions tècniques establertes en el reial decret esmentat, establerta en l'annex I de la present resolució.  
  
Quart  
Contra la present resolució, que no esgota la via administrativa, i de conformitat amb el que disposa l'article 122 de la Llei 39/2015, d'1 d'octubre, del procediment administratiu comú de les administracions públiques, podrà interposar-se recurs d'alçada davant la Secretaria Autonòmica de Medi Ambient i Canvi Climàtic o davant aquesta Direcció General del Medi Natural i d'Avaluació Ambiental, en el termini d'un mes des del dia següent a la seua notificació.  
  
València, 28 de desembre de 2017.- El director general de Medi Natural i d'Avaluació Ambiental: Antoni Marzo i Pastor.